С Т А Н О В И Щ Е

от доц. д-р Мира Николаева Маркова, преподавател в катедра „Етнология” при Историческия факултет на СУ „Св. Климент Охридски“ за дисертационен труд на тема: Съвременни интеркултурни образователни програми за етнографски и исторически музей в България

автор: Елена Христова Витанова, за присъждане на образователна и научна степен „доктор”

Предложеният за защита дисертационен труд поставя в центъра на изследователския интерес на Елена Витанова музейното образование като инструмент за успешното осъществяване на интеркултурния диалог. Не случайно за акцент е избрана образователната мисия на етнографския и на историческия музей, доколкото тези типове музеи имат съществен принос при формирането на националната памет. Разбира се мисията на тези типове музеи е положена в общия ценностен контекст на тяхната социална отговорност, като е направена съпоставка с европейските тенденции в тази посока.

Дисертационният труд се състои от въведение, четири глави, заключение и библиографска справка, с общ обем 332 страници. Библиографската справка включва 258 единици като показва много добро познаване на литературата и дигиталните ресурси по проблема. Текстът на дисертационния труд е онагледен с 6 таблици, 46 диаграми и 1 фигура.

Целтана настоящото дисертационно изследване е да се разработи теоретичен модел на етнопедагогическа технология на съвременни интеркултурни образователни програми за етнографски и исторически музей в България. Постигането на основната цел е свързано с решаването на 6 задачи, коректно формулирани от авторката. Според мен задачите са решени успешно, а критичният прочит на дисертационния труд доказва, че основната цел е изпълнена. Докторантката Елена Витанова предлага оригинален продукт. Постигнат е баланс между теоретичната рамка и емпиричното изследване. Проявена е прецизност при боравенето с използвана нормативна база. Дисертацията се отличава с ясна методологическа рамка, много добра структура и яснота на предлаганите внушения. Предвид спецификата на предложеното изследване, Елена Витанова умело съчетава методите на етнологията, педагогиката, психологията и музеологията, което свидетелства за широта на познанието и изграден специфичен научен профил. Навсякъде в дисертационния труд анализът на данните е коректен и използван по предназначение. Добросъвестно е цитирането на източниците и литературата като това не се прави самоцелно, а е хармонично вплетено в структурата на изложението.

**Първа глава** представя на вниманието ни функционален анализ на стратегически и нормативни документи и политики на МОН спрямо внедряването на съвременни интеркултурни образователни програми за етнографски и исторически музей в България в периода 2012- 2020 г. Пространно и прецизно е анализирана посочената нормативна база, която е сравнена със стратегически документи за интеркултурното образование в глобален и европейски план**.** Докторантката показва, че въпреки отсъствието на единна формална рамка за развитие на образованието у нас, анализираните стратегичски документи са изготвени в условията на обвързаност и съгласуваност, в контекста за ясна дългосрочна политика за развитие на образованието у нас в духа на интеркултурността, познаването на различността и знанието за другостта. Тази глава е взаимосвързаната с последвалата **втора глава**, където се предлага функционален анализ на стратегически и нормативни документи и политики на Министерството на културата спрямо внедряването на съвременни интеркултурни образователни програми за етнографски и исторически музей в България в периода 2012- 2020 г. През призмата на национални, глобални и европейски документи е разкрито мястото на културното наследство като фактор за утвърждаване на културното многообразие и междукултурния диалог в периода 2012-2020 година. Отличното познаване на нормативната база е основата върху, която докторантката гради своята концепция за спецификите на музейното образование у нас и необходимостта от неговото прилагане, развиване и задълбочаване.

Музейното образование е поставено в контекста на ключовите компетентности за учене през целия живот, парадигмата на компетентностния подход като ядро на образователната политика с хоризонт 2030 и основополагащата роля на иновациите. Елена Витанова обосновано показва наличието на нормативна основа за свързването на образованието с други публични политики, в това число и музеите за постигане на целите на интеркултурността и формирането на ценностно ориентирано поведение на личността, свързано с толерантността, хуманността и демокрацията. На база на анализа на нормативната база в първите две глави докторантката достига до извода, че е необходимо „стратегическото планиране на образователната дейност на етнографския и историческия музей и нейните интеркултурни измерения следва да са приоритет в институционалните политики на всеки етнографски и исторически музей и важен акцент в неговата образователна мисия“ (с. 130). Докторантката използва и лично проведени анкети, за да докаже с емпиричен материал теоретичните постановки и да достигне до извода, че разгръщането на интеркултурните образователни програми в изследваните типове музеи е свързано с наличието на специалисти с висока експертна квалификация и мотивация за нейното прилагане.

**Трета глава** е озаглавена: „Съвременни интеркултурни образователни програми за етнографски и исторически музей- парадигми и структура“ като е направен рефлексивен функционален анализ на историческите модели на образователната функция на музея. Разкрити са социалните потребности за осъществяване на динамична връзка между образованието и културата именно в музея. Много удачно са анализирани редица изследвания в областта на съвременни интеркултурни образователни програми за етнографски и исторически музей. Потърсени са българските специфики чрез сериозно емпирично изследване, отличаващо се с многоаспектност, представителност и прецизност. В контекста на изследването е обърнато внимание на процеса на адаптация на един субект към нова културна среда. Тук е акцентирано върху ролята на музейната институция за показване на културното многообразие у нас.

В **четвърта глава** е направен диагностичен срез на потребността и значимостта от внедряването на съвременни интеркултурни образователни програми за етнографски и исторически музей като са анализирани резултатите от теренното етнопедагогическо изследване. Изготвен е теоретичен модел на етнопедагогическа технология на съвременни интеркултурни образователни програми за етнографски и исторически музей. Това е много съществен принос на настоящия дисертационен труд, което мотивира и неговата приложност.

В заключението са обобщени и доразвити основните изводи. Авторката отново акцентира върху проведеното теренно етнопедагогическо проучване, което установява тенденциите и нагласите за внедряването на съвременни интеркултурни образователни програми в изследваните типове музеи в България.

Чрез своя дисертационен труд Елена Витанова се реализира като зрял учен, със сериозен аналитичен потенциал, теоретична и практическа подготовка и умение за обосновка на предлаганите тези, които в съдържателен план се отличават с комплексност, оригиналност и прецизност. Елена Витанова не се страхува да предложи решения по наболели въпроси дори на утвърдени държавни институции като МОН и Министерството на културата. В това именно е смисълът на приложната наука.

Отчитайки достойнствата на дисертацията „Съвременни интеркултурни образователни програми за етнографски и исторически музей в България” и спецификите при реализирането й, намирам за основателно да дам своята положителна оценка и да препоръчам на научното жури да присъди на Елена Христова Витанова образователната и научна степен „доктор”.

София, 11. 08. 2021 г. Автор на становище:

 доц. д-р Мира Маркова